Sánchez uitgewys vir gevaarlike duikslag; skorsing sy voorlandNicolas Sanchez (Foto tfl.fr) Die beheerliggaam Sanzaar, onder wie die Superreeks en Rugbykampioenskap val, het Sondag in ŉ verklaring laat weet die losskakel van die Jaguares, Nicolás Sánchez, is uitgewys vir ongeoorloofde spel Saterdag in sy span se sege met 36-24 teen die Lions in Buenos Aires. Sanchez is in die 38ste minuut van die wedstryd net met ’n strafskop deur die skeidsregter, Nick Briant, gestraf nadat hy met sy knie in die gesig van die Lionsvleuel Anthony Volmink gespring het toe dié die bal na ŉ hoë skop ingewag het. Volmink het op sy rug te lande gekom, maar ironies was Sanchez se landing oënskynlik die ernstigste en was hy ietwat broos toe hy opstaan. Die uitwysingsbeampte vir die wedstryd was van mening dat die oortreding ŉ rooikaart geregverdig het. Dit wou voorkom of Sanchez geensins in die bal belang gestel het nie maar bloot met sy knieë na vore gespring het sonder om self die bal van die hoë skop af te probeer vang. Dit is waarskynlik dat Sanchez ŉ paar weke lank geskors sal word vir ŉ oortreding wat Briant oorgesien het maar veel gevaarliker was as die twee hoogvatte wat vir Robbie Coetzee en Andries Ferreira geelkaarte besorg het. ♦ Die saak sal Maandag deur Sanzaar se vuilspel-hersieningskomitee oorweeg word. Dit word gedoen om die uitwysingsproses te verhaas. Om die saak in hierdie stadium reeds af te handel moet die speler wat per video-onderhoud voor die komitee verskyn, skuldig pleit en die aanbevole straf van die hersieningskomitee aanvaar.